Trump har ligeledes haft en personlig profil på Facebook, Instagram og YouTube i adskillige år – også inden han indledte sin politiske karriere. Endvidere har Trump også haft profiler på andre sociale medier, såsom Snapchat og Twitch. Som direkte konsekvens af Trumps reaktion og efterfølgende bemærkninger i forbindelse med Stormen på United States Capitol d. 6. januar 2021, valgte de fleste sociale medier at bandlyse og lukke Trumps profiler. Den 6. januar 2021 lukkede Twitter og Facebook midlertidigt Trumps profiler i henholdsvis 12 og 24 timer, og henviste til, at nogle af Trumps indlæg på deres platforme forbrød sig på interne retningslinjer og vilkår. Trumps Twitter-profil blev kortvarigt genåbnet, men blev efterfølgende permanet suspenderet d. 8. januar 2021, efter Twitter mente, at to nye indlæg fra Trump også forbrød sig på selskabets interne retningslinjer og vilkår. Mange konservative og Trump-støtter kritiserede Twitters beslutning.